विश्वका विभिन्न मुलुकमा देखापरेको संगठित आपराधिक प्रवृत्तिको प्रभाव नेपालमा पनि प्रवेश गरेको संकेत पाइएपछि यस्तै अपराधका सम्बन्धमा छानबिन र अनुसन्धान प्रभावकारी बनाउने उद्देश्यले २०६७ मा नेपालमा सीआईबीको स्थापना गरियो । यसको स्थापना भएपछि तत्कालीन डीआईजीपी राजेन्द्रसिंह भण्डारी सीआईबीको पहिलो निर्देशक भए । उनीपछि डीआईजीहरू उपेन्द्रकान्त अर्याल, केशबहादुर शाही, उत्तम कार्की, हेमन्त मल्ल, नवराज सिलवाल, पुष्कर कार्की हुँदै हालै डीआईजी नारायणसिंह खडकाले सीआईबीको नेतृत्व सम्हालेका छन् । यसबीचमा सीआईबीले गरेका कतिपय अनुसन्धान कार्यहरू उदाहरणीय भए भने कतिपय कार्यहरू आलोचनात्मक रहे ।
